32001R1512
L 201/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1512/2001 НА СЪВЕТА
от 23 юли 2001 година
за изменение на Регламент (ЕО) № 1254/1999 относно общата организация на пазара на говеждо и телешко месо
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 36 и член 37 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
и като има предвид, че:
(1)
Пазарът на говеждо и телешко месо е сериозно разстроен поради загубата на доверието на потребителите, обезпокоени от появата на нови случаи на спонгиформна енцефалопатия при говедата (СЕГ), и поради отслабване на техния интерес към продуктите от сектора. Положението се характеризира със силен спад на търсенето, резултат от силното намаляване на потреблението и на износа, и с голямо нарастване на запасите от животни в стопанствата. В резултат е налице сериозно влошаване на пазара, което е трудно за овладяване. Следователно е необходимо да се приемат серия от мерки за регулиране на пазара чрез въздействие върху обема при бъдещото производство.
(2)
Специалната премия за мъжки животни от рода на едрия рогат добитък, посочена в член 4 от Регламент (ЕО) № 1254/1999 на Съвета (4), представлява един от главните инструменти за поддържане на производството на говеждо и телешко месо. Тази премия понастоящем се ограничава от определената регионална горна граница. С намаляването на броя на животните, за които може да се получи специална премия, би се намалило поощрението за производството. Следователно е уместно да се намали за ограничен период от време регионалната горна граница въз основа на извършените плащания през предходните години. Освен това, за да се насърчат производителите да превърнат неугоените говеда във волове, които да бъдат оставяни по-дълго време на паша, би трябвало да бъде възможно извършване на второ изплащане на премия за волове, за които е било направено първо изплащане, когато са били бикове.
(3)
Дерогацията, която позволява на държавите-членки да изменят или да премахнат ограничението от 90 глави добитък на стопанство и от всяка възрастова група, което определя отпускането на специалната премия, може да предизвика увеличаване на броя на животните, за които може да се ползва премия в големите стопанства. За намаляване на това поощряване е необходимо да се предвиди стриктно прилагане на ограничението за броя глави добитък, като възможността за неговото изменение или премахване трябва да зависи от аспекти, свързани с околната среда и заетостта в рамките на определена политика за развитие на селското стопанство.
(4)
Тъй като производството на говеждо и телешко месо се определя главно от броя на кравите, е възможно да се ограничи бъдещото производство на месо чрез намаляване на броя на кравите с бозаещи телета. За да се постигне подобно намаляване, е необходимо да се засили редуциращият ефект върху производството, който е резултат от включването на юниците в групата на животните, които ползват премии за крави с бозаещи телета, посочен в член 6 от Регламент (ЕО) № 1254/1999, като се въведе минимален процент относно тези юници за ограничен период и като се увеличи максималният процент на тези животни. Като се има предвид намаленият размер на стадата, предизвикан от шапа, това задължение няма да се прилага в Обединеното кралство през 2002 г., а през 2003 г. ще бъде с ограничено приложение. Това налага съответни промени на отделната национална горна граница относно броя на юниците, посочена в член 10 от Регламент (ЕО) № 1254/1999. За да се опрости управлението на дейностите по тази мярка, производителите, които подават заявление за изплащане на малък брой премии, ще бъдат освободени от спазването на това условие. За постигане на намаляването на производството, е необходимо също да се спре за ограничен период от време възможността за преразпределение на правата за получаване на премия, върнати на националния резерв. Като се има предвид намаляването на броя на кравите с бозаещи телета поради шапа, е необходимо Обединеното кралство да бъде освободено от тази мярка през 2002 г.
(5)
Броят на животните, за които могат да се ползват специални премии и премии за крави с бозаещи телета, в момента се ограничава чрез прилагането на коефициент за гъстота от 2 единици добитък (ЕД) на хектар, посочен в член 12 от Регламент (ЕО) № 1254/1999. За да се ограничи броят на животните, отглеждани в стопанства с интензивно производство, за които могат да се изплащат тези премии, а и по този начин да се насърчи екстензивното производство, е необходимо коефициентът за гъстота постепенно да се сведе до 1,9 ЕД през 2002 и до 1,8 ЕД през 2003 г.
(6)
Количествата, които трябва да се изкупят, за да се управлява настоящото производство, които са резултат от намаляването на потреблението, са в състояние да предизвикат надвишаване на националната горна граница, определена в член 47, параграф 2 от Регламент (ЕО) № 1254/1999. За да не се наложи прилагането на тази горна граница да доведе до прибягване до така наречения режим „спасителна мрежа“, предвиден в член 47, параграф 5 от горепосочения регламент, е необходимо тази граница да бъде заменена от по-висока през 2001 г.
(7)
Мерките, предвидени в настоящия регламент, имат за цел да отговорят на състоянието на пазара в момента. Развитието на това положение би могло да направи необходимо приемането на нови мерки по-нататък,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1254/1999 се изменя, както следва:
1.
Към член 4, параграф 2 се добавя следната алинея:
„Въпреки това през 2001 г. второто плащане, посочено в буква б), второ тире, може също така да бъде отпуснато за говеда, за които е било извършено посоченото в буква а) първо плащане.“
2.
Към член 4, параграф 4 се добавя следната алинея:
„Въпреки това през 2002 г. и 2003 г. се прилагат следните регионални горни граници:
Белгия
228 787
Дания
221 688
Германия
1 536 113
Гърция
141 606
Испания
643 525
Франция
1 734 779
Ирландия
1 028 153
Италия
478 997
Люксембург
18 922
Нидерландия
126 346
Австрия
338 720
Португалия
160 720
Финландия
200 000
Швеция
233 481
Обединеното кралство
1 361 978.
Бележките под линия, които в момента фигурират в приложение I, остават в сила през този период. Въпреки това през този период горната граница, определена за Обединеното кралство в последната бележка под линия, е 1 461 978.“
3.
В член 4 параграф 5, първото тире се заменя със следното:
„-
въз основа на обективни критерии, които са част от политиката на развитие на селските райони, и единствено при условие че се вземат под внимание аспектите, свързани с околната среда и със заетостта, да променят пределният брой от 90 глави добитък на стопанство и от всяка възрастова група или да отменят изискването за този брой,“
4.
Към член 4, параграф 7, буква б) се добавя следното изречение:
„Въпреки това размерът на премията за говедата, посочени в параграф 2, втора алинея, се определя на 98 EUR.“
5.
В член 6, параграф 2, първа алинея числените стойности „80 %“ и „20 %“ се заменят съответно с „60 %“ и „40 %“.
6.
Към член 6, параграф 2 се добавят следните втора, трета и четвърта алинеи:
„Въпреки това за 2002 и 2003 г. броят на отглежданите юници трябва да представлява минимум 15 % от общия брой животни, за които е поискана премия.
В Обединеното кралство задължението за отглеждане на минимален брой юници не се прилага през 2002 г., а за 2003 г. се ограничава на 5 %.
Условието за минималния брой юници не се прилага спрямо производител, който подава заявление за изплащане на премия за по-малко от 14 крави с бозаещи телета.“
7.
Към член 9, параграф 3 се добавя следната алинея:
„Въпреки това през 2002 г. и 2003 г. правата, върнати в националния резерв съгласно параграф 4, второ тире, не се преразпределят преди 31 декември 2003 г. За Обединеото кралство това правило не се прилага преди 2003 г.“
8.
Към член 10, параграф 1 се добавят следните трета, четвърта и пета алинеи:
„Въпреки това за 2002 г. и 2003 г. тази отделна национална горна граница не трябва да бъде по-ниска от 10 %, нито по-висока от 40 % от националната горна граница на съответната държава-членка, която е посочена в приложение II към настоящия регламент.
Ако през 2002 г. и 2003 г. държавите-членки решат да използват възможността, посочена в първа алинея, премиите за крави с бозаещи телета се изплащат на всеки производител, който отглежда юници, съответстващи на минимум 5 % и на максимум 20 % от общия брой животни, за които е поискана премията.
Условието за минимален брой юници не се прилага спрямо производител, който подава заявление за изплащане на премия за по-малко от 14 крави с бозаещи телета.“
9.
В член 12, параграф 1 първото изречение се заменя със следното:
„Общият брой животни, за които могат да се ползват специални премии и премии за крави с бозаещи телета, се ограничава чрез прилагането на коефициент за гъстота на животните, отглеждани в стопанството, равен на 2 единици добитък (ЕД) на хектар и за календарна година. Коефициентът за гъстота е равен на 1,9 единици ЕД, считано от 1 януари 2002 г., и на 1,8 единици ЕД, считано от 1 януари 2003 г.“
10.
В член 47, параграф 2 втората алинея се заменя със следното:
„Това изкупуване не може да надвишава 350 000 тона годишно за цялата Общност. Въпреки това за 2001 г. това изкупуване не може да надвишава 500 000 тона.“
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 2002 г. Въпреки това член 1, параграфи 1, 4 и 10 се прилагат от деня на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юли 2001 година.